Leila Ahmed (kwa Kiarabu لیلى أحمد ; alizaliwa mjini Kairo mwaka 1940) ni mtaalamu wa utafiti wa hali ya wanawake katika dini kutoka Misri aliyehamia Marekani. Anafundisha kwenye Chuo Kikuu cha Harvard. Alizaliwa katika familia ya tabaka la juu mjini Kairo kabla ya uhuru wa nchi. Baba alikuwa Mmisri na mama Mturuki. Hivyo alilelewa katika dini ya Uislamu kwa upande mmoja na katika mazingira yenye mawazo huria jinsi ilivyokuwa katika familia nyingi za tabaka la juu za Misri kabla ya mapinduzi ya kijeshi ya mwaka 1952. Baada ya shule alipokewa kwenye Chuo Kikuu cha Cambridge, Uingereza alipopata digrii ya bachelor, ya uzamili ("masters") na ya uzamifu (PhD) mwaka 1978.. Tasnifu yake aliiandika juu ya Edward William Lane, mtaalamu Mwingereza wa utamaduni na nchi za Asia ya Magharibi wa karne ya 19. Kutoka hapo mwaka 1981 alihamia Marekani alipopewa nafasi ya profesa ya masomo ya utafiti wa hali ya wanawake na utamaduni wa Mashariki ya Kati kwenye Chuo kikuu cha Massachusetts Amherst. Mwaka 1999 alikuwa profesa wa utafiti wa hali ya wanawake katika dini huko Harvard. Kitabu chake mashuhuri zaidi ni utafiti kuhusu "Wanawake na Jinsia katika Uislamu" aliotoa mwaka 1992.